Għada fit-8am l-kaċċaturi se jisparaw tir b’solidarjetà mat-tobba u l-infermiera, il-persuni morda bil-Coronavirus u l-kaċċaturi anzjani li ma jistgħux imorru għall-kaċċa. Min-naħa tagħha, il-Federazzjoni Kaċċaturi Nassaba Konservazzjonisti ( FKNK ) qalet li filwaqt li l- FKNK tapprezza u tammira dan il-ġest, taħseb li dan jista’ jintuża biex tkompli l-kritika negattiva kontra l-kaċċaturi, bħal ‘noise pollution’, tlett skrataċċ kull kaċċatur ħa jintremew fl-ambjent naturali. Għaldaqstant, l- FKNK qalet li waqt li tħeġġeġ kull għajnuna volontarja li jista’ joffri kwalunkwe kaċċatur lill-komunità minħabba din il-pandemija, tfakkar lill-kaċċaturi li qatt m’għandhom iħallu skrataċċ li jkunu sparaw jiddetterjoraw u jagħmlu ħsara irreparabbli fl-ambjent naturali, imma kulljum jiġbru l-iskrataċċ kollha li jistgħu jisparaw u jiddisponu minnhom b’mod adekwat meta jirritornaw mill-kaċċa.